梅尧臣
重送杨明叔
君将会稽去，旧迹可以嬉。
予因状其美，赠子临路岐。
子不以为乐，但愿有以规。
噫吾岂无说，畏子未及裨。
既求不语子，吾曷忍子欺。
前年子渡淮，夜泊洪泽湄。
有鬼称使者，来告风波期。
子时再拜谢，乃被邻船嗤。
逡巡鬼复至，复附船家儿。
怒彼慢嗤士，明当使惊危。
船儿傍舷回，走若一足夔。
翌日各解舟，出浦风动旗。
子独乘安流，彼受横浪吹。
此事非子传，焉得他人知。
昨逢令弟蕴，备述果不疑。
越俗素重鬼，慎勿启其私。
子口有仁义，子腹有书诗。
子尝谈王道，怪语固未宜。
近闻苏才翁，问子辟者谁。
得非外戚侯，子怒已竖眉。
今我傥得罪，甘与苏同之。